Ondersoek ná video oor maaiers in pasiënt se mondWAARSKUWING: Die inhoud van hierdie berig kan sommige lesers ontstel. Die lewende maaiers is in die pasiënt se mond gevind. (Foto: verskaf) Die IVP sê ŉ grafiese video wat lewende maaiers in ŉ pasiënt by die RK Khan-hospitaal in Chatsworth in Durban se mond wys, is ŉ bewys dat dié hospitaal lewensgevaarlik geword het. Ncamisile Nkwanyana, die IVP se KwaZulu-Natalse woordvoerder oor gesondheid, het gesê die LUR vir gesondheid sal dringend moet ingryp. Die maaiers is in Sadick Ebrahim (52) se mond gekry. Hy is Woensdag aan natuurlike oorsake dood, nadat hy op 19 Junie in die hospitaal opgeneem is. Ebrahim se seun het die maaiers in sy pa se mond ontdek nadat hy gesien het sy bolip is vreeslik geswel. “Die Suid-Afrikaanse gesondheidsorgstelsel hou aan om ons mense in die steek te laat. Mense het dalk toegang tot gratis gesondheidsorg, maar die bevoegdheid, houding van personeel en die gehalte van behandeling is rampspoedig en laat veel te wense oor. Hospitale, klinieke en ander gesondheidsorginstellings is ŉ bloedbad,” het Nkwanyana gesê. “Die regering laat armes en weerloses in die steek deur hulle te onderwerp aan onmenslike en vernederende gesondheidsdienste. Dit is duidelik dat nie die KwaZulu-Natalse departement van gesondheid óf die nasionale regering die wil het om sake om te keer nie.” Sy het gesê die regering moet begin met ŉ omvattende hervormingsproses om die stelsel reg te ruk. “In dié provinsie steier ons van een krisis na die volgende en die reaksie daarop bly maar elke keer presies dieselfde. Daar moet ŉ behoorlike ondersoek gedoen word om vas te stel hoe maaiers in ŉ pasiënt se mond uitgebroei het. “Dit laat ŉ mens wonder aan watter behandeling of misbruik ander pasiënte in die hospitaal onderwerp word. Daar moet strenger toesig wees oor personeel wat na weerlose pasiënte omsien,” het Nkwanyana gesê. Die LUR het Donderdag gevra vir ŉ “dringende en deeglike” ondersoek na die voorval.